चौथा दौरा मिगी बडलै शेव करदे बारी होआ। एह् दौरा पिछले सभनें दौरें कोला सख्त हा। पिछले दौरें आंगर गै पैह्‌लें कन्नें च नि’म्मी-नि’म्मी ने’ई घूं-घूं दी बाज औनी शुरू होई, जेह्‌ड़ी तौले गै तेज सीटी दी कूक च बदली गेई। सीटी दी चीरदी कूक कन्नै सिर फटन लगा, अक्खें अग्गें न्हेरनी आई गेई। चक्कर औने कन्नै कुरसी पर ढेई-जन पेआ। उसदे बाद जि’यां दमागा च तेज-चेज बिजलियां मि’लकन लगियां। अक्खां बन्द हियां फ्ही बी इक ओपरी-जने’ई लोऽ लब्भा करदी ही। किश पलें लेई इ’यां बझोआ, जि’यां सैली-जने’ई रोशनी च किश छौरे-जनेह् फिरा दे होन। इ’यां, जि’यां कोई टैलीविजन स्टेशन ठीक चाल्ली नेई पगड़ोआ करदा होऐ। फ्ही सब किश न्हेरे च डुब्बी गेआ।